OpenLLM-France/wikimedia huggingface dataset:
# Dre an henchou don

| ◄ An Tour dilezet | Dre an henchou don | Ar garante guzet ► |
D’am mignon « Dir-Na-Dor ».
en koun hon redadennou dre vreiz.
war don : kleier an noz.
* Dre an henchou dôn, pa oamp bugaligou,
* Nag hon deus redet, nag hon deus lampet,
* Nag a c’hoarzadeg, a c’hoariadennou,
* Pa deuemp d’an noz gant hon zaout karet !
* Diskan
* Dre an henchou dôn, dre an henchou dôn,
* Nag eo kevanus tremen an amzer,
* Dre an henchou dôn, neuze ar galon
* A deu da dridal gant sonjou tener…
* Dre an henchou dôn, evidomp yaouankiz,
* Nag a blijadur warlerc’h ar pardon,
* O tonet en dro gant eur spered diskwiz,
* Ennomp karante, karante gwirion.
* Dre an henchou dôn, piou eta, piou eta,
* N’an eus gouzanvet… teneridigez !
* O klevet eostig us d’e benn o kana,
* Eus koste e « zous » neuze levenez ?
* Dre an henchou dôn, dre ma kreskomp en oad,
* E sonjomp ive er brezel garo ;
* Hon zud koz gwechall o deus skuilhet o gwad
* Dre an henchou dôn ’vit o Fe, o Bro !
* Dre an henchou dôn, envor hon C’hendadou,
* A-dreuz d’an amzer eno zo chomet ;
* O mouez binniget, gant kân an aveliou,
* A deu, evurus, d’imp c’hoaz da laret :
* Dre an henchou dôn, ped gwech hon deus klevet,
* Enpad miziou du, hirvoud ha klemmou,
* Klem ineou paour gant kerent dilezet,
* Pe c’hoaz gwigour treut Karrig-an-Ankou ?
* Dre an henchou dôn, pa glevomp ar chleier
* O teul dre ar Vro salud ar Werc’hez,
* E plij d’imp ive en eur dostât d’ar ger,
* Gant o zon sklintin unani hon mouez…
* Dre an henchou dôn, pleget gant ar gozni,
* Meur a wec’h, marvad, teufomp da vale,
* Sonj hon yaouankiz a vo d’imp eun dudi,
* Ha daerou tener skuilfomp marteze…
* Dre an henchou dôn… Oh ! chomomp, Bretoned,
* Chomomp holl, m’ho ped, chomomp da vevan,
* Na gavfomp neblec’h kenkoulz evurusted,
* Bro an henchou dôn eo ar Vro gwellan !!!
# Dre ar zerr-noz

                         War don : Le soleil monte à l’horizon (Bourgault-Ducoudray).
* An noz a goue, ar c’hlaz a zon
* En traouiennou pellan,
* Monaïg dre an henchou don
* A gerz en eur ouelan.
* Tec’hel a ra ’vel eur skeuden
* Er sioulder moredus,
* Poaniusoc’h ’vit ar goumoulen
* En oablou hunvreüs.
* Pa ziskenn a-hed ar spern-gwenn,
* Balafen dianav,
* Ar yeod tener a zav o fenn
* Hag an êstig a dav.
* Hekleo ar zaonen hag ar roz
* A respont d’he c’hlemmou
* Ha war he hent, leun a c’hliz-noz,
* Ar bleun a skuilh daerou.
* Diredet eo hep goût d’an dud,
* Evnig hep diouaskell,
* Er maeziou don pell eus ar vrud,
* Da zelaou an avel.
* An êzen flour a c’houez sioulig
* Aze, er balan glas,
* He deus luskellet eur vagig
* Du-hont war ar mor bras.
* Eur vagig skanv, splann he goueliou
* War ar moriou tec’het,
* O lezel e bro ar c’hoajou
* Eur galonig nec’het.
* Distan’ a rae pouez he glac’har
* O sonjal en distro
* P’eman deut ar c’helou digar :
* — Yannig a zo maro !
* Ar mor houlennus ha diroll
* ’N eus lonket ’n e fulor,
* E-kreiz yud goue an avel foll
* Martolod an Arvor !
* Evel eun hirvoud a anken,
* Dirak he nec’hamant
* Eun hurusaden a dremen
* ’Barz an elo arc’hant.
* O, nag eo poanius ar zerr-noz
* D’eur galon en anken,
* Pa zav demeus an derven goz
* Mouez klemmus ar gaouen !
* War linsel ganvus an nenvo
* Al loar ’zo dispaket,
* Ha d’an douar, hanter-varo,
* Monig a zo semplet.
* Doue, c’houi ro heol ar beure
* D’ar vleuen dinerzet ;
* Frealzet, en ho karante,
* Ar goulmik glac’haret !
* Koulmig Arvor.
# Kinnigomp ar sakrifis-man

| ◄ Spered-Santel, holl nerz | Kinnigomp ar sakrifis-man | M’oc’h ador gant doujans ► |
* Kinnigomp ar sakrifis man
* Da Zoue, hon Tad ar gwellan
* Sakrifis Jezuz war ar Groaz,
* War an aoter a dremen c’hoaz.
* En oferenn, e gwirione(z),
* Korf ha gwad Jezuz, Mab Doue,
* E-lec’h ar bara hag ar gwin,
* Aman dirazoun a welin.
* Gant ar beleg e fell d’in-me
* Kinnig ivez an Oan-Doue
* ’Vit adori ’vel m’eo dleet
* An tri Ferson eus an Drinded.
* Da drugarekaat an Aotrou
* ’Vit kement a vadelezou,
* Warnoun ha war an holl skuilhet,
* Abaoe m’en deus krouet ar bed.
* ’Vit goulenn pardon digantan
* Eus ar pez a zisplij d’ezan
* Ennoun hag en holl bec’herien :
* Ar pec’hejou, ar yenijenn.
* ’Vit ma hado bemdez ennomp
* Grasou da grenvaat ac’hanomp
* Enep hon c’horf, an droukspered,
* Hag enep ar bed milliget.
* Kinnig ’ran c’hoaz ar « Sakrifis »
* ’Vit hon Mamm santel an Iliz,
* Ma trec’ho dre-holl er brezel
* Graet a bep tu d’an Aviel.
* Bremasouden, ô ma Salver,
* E tiskennot war an Aoter ;
* Kargit a feiz krenv ma ene,
* Ha ma c’halon a garante(z).
* Ho pet sonj, c’houi Gwerc’hez Vari,
* Hoc’h eus e c’hanet ’vidomp-ni,
* Taolit ’ta warnan ha warno(u)n
* Eur sell a vamm, sell ar galon.
# Klemm ar Barz koz dizanvezet

| ◄ Kanaouen eured Mab-an-Argoad | Klemm ar Barz koz dizanvezet | Frealziez d’ar Barz koz ► |
* Da betra ’tal eta genel ?
* Na zo dre-holl ’met fallantez :
* Gwela ’reomp en hor c’havel,
* Gwela ’reomp ’pad hor buhez.
* Ha bet oun-me heb huanad
* Eur zunvez, eun dervez hepken ?
* An douar koulskoude ’zo mad,
* Mez pegemen fall eo an den !
* Baleet ’m euz ’n em yaouankiz :
* N’ am euz gwelet ’met skouer hudur,
* Ha distroet ’oun wrar ma c’hiz,
* Bepred hep peuc’h na plijadur.
* Ha setu me brema em bro :
* Ar meaziou ’zo ’vel diagent,
* Mez me ’zo ’vel eun den maro
* Evit mignoned ha kerent.
* N’int ket ’vit klevout ma spered,
* Hag ouz ma mouez ec’h int bouzar ;
* O daoulagadou ’zo stouvet
* Ha ma re gleb gand ar glac’har,
* Oh ! mar befe c’hoaz evidoun
* Eur c’hornik douar ankoueet,
* Eun enezen, ’n kreiz ar mor doun,
* ’Vit astenn ma c’horf distrounket !
* Eur c’horn, eun enezen heb tud,
* Mentet deus ma hed ha ma led,
* Lec’h n’arrufe biken ar vrud
* Deus pez a dremen war ar bed !
* Mez, siouaz ! en Amzer Nevez,
* Evidoun na zo ken distro :
* War ribl ar mor, er c’hoajou gouez,
* Dre-holl an den fall en c’havo.
* War betore hent mond brema,
* Pa welan arru ar gozni,
* Pa n’ am euz breur ’vit ma skoazia
* Na bugel ’vit ma frealzi.
* Gwasa, gwasa tristidigez !
* Ma fenn a gouez war va barlen…
* Trec’het ec’h oun gand an enkrez…
* Troc’het ’m euz kerden ma zelen…
# Klemmo ha peden eur glanvourez yaouank

| ◄ Ewit frealzi kerent kristen | Klemmo ha peden eur glanvourez yaouank | D’ar bleunio ► |
* O ma Doue, kemeret true ouzin,
* Me a zo klanv !
* Reit d’in yec’hed, me ho ped, ’wit ma challin,
* Arôk an hanv,
* Hadkavet c’hoaz al levenez an danva,
* Goude klenved,
* An den yaouank an neve c’hoant da vewa,
* Da chom er bed. (Diou wech).
* Nan eus ket choaz ’met eun nebeut blawezio
* ’Boe ’on ganet ;
* Dec’h ’oan bugel, pell pell diouzin ankrezio,
* Poanio kalet !
* E diskeol tour iliz ma farouz em eus
* Kresket evrus ;
* Herie an de, gant ar c’hlenved em eus reuz,
* Reuz ankenius !
* Ha koulskoude e oa digor ma c’halon,
* Ha digor frank,
* D’ar garante ken birvidik, ken gwirion
* En dud yaouank !
* O ya, em c’hreiz, em c’halonig, o toman
* Me a zante
* An dra gaeran ’c’haller kât en douar-man :
* Ar garante !
* N’on ket ganet en eur c’hastel alaouret ;
* Ze na harz ket
* ’Nevoa Doue ma loden d’in-me roet,
* Pa oan ganet :
* Eun tiig koant, ha kerent eus ar gwellan,
* Nerz ha kened !
* Peadra ’walc’h da gât war an douar-man
* Evurusted !
* Renket am oa pellât diouz ti ma c’herent,
* Poanian da-vat ;
* E-touez an dud, bewan ha gouzout ma hent
* Dibab dalc’hmad !
* Bete vreman, ma renken ’wecho c’houezan,
* Me ’diskwize ;
* Ha ne oa ket evurusoc’h er bed-man
* Ewidon-me !
* Breman, siouaz, ma dioujod a zo koachet,
* ’Meus ken a nerz !
* Ewit louzou, arc’hant gant poan goneet
* Ac’h a em c’herz !
* Ne gouskan ken, hir e kavan bep nozwez !
* Pegoulz eta
* E c’hallin c’hoaz ’vel arôk, en tiegez,
* Sevel kenta ?
* Pa deuy an heol da strinka warnomp tomder,
* Eus an oablo,
* Ha pa grogo an evned ’touez ar girjer
* D’ober nejo,
* N’hallan kredi ne deufen ket me ive
* C’hoaz da grenvât,
* Ha da c’hallout, goude ma c’hlenved, Doue
* Trugarekât !
* N’ankoein ket pegen dister eo an den,
* Ar c’hrenvan den !
* E damm yec’hed ’zo diwar bouez eun neuden,
* Ha netra ken !
* O ma Doue, yac’h pe glanv, evel breman,
* Me a laro :
* Ho polante bezet gret en douar-man,
* ’Vel en Nenvo !
# Klemmo hon Zalver

| ◄ Sun ar zalud | Klemmo hon Zalver | Da Galon Jezuz ► |
* Ken zod on bet gant an dud ma on chomet gante,
* Mes nebeut ane, siouaz, ’anve ma c’harante !
* Ebarz an Arbel zantel, ’wit an dud koulskoude,
* Dindan ar spes a vara, e choman noz ha de.
* Nag a Gristen a hallje rei d’in ’r pez a c’houllan,
* Eur galon dinam ha tom elec’h en em blijan !
* N’eo ket ewit chom dalc’hmat ’tre bewar blanken yen
* Ec’h on ’barz ar Zakramant roet d’ar Gristenien.
* Ine prenet gant ma gwad, ine ken talvoudus,
* Ine krouet ’wit an Nenv, ’wit bean evurus,
* Penôs aruout eno, ma ’deuet ket da gât
* An Hini a zo Bue, Gwirione ha Hent mat ?
* An Hini ho pezo c’hoant, ’rôk kwitât an douar,
* Da gât, pa welfet o tont ar maro ken digar,
* An Hini vo ho parner hag a zo er bed-man :
* Ho Tad, ho Preur, hag ive ho Mignon ar gwellan !
* C’houi dreist-oll, ho peus kollet kerent oac’h sod gante,
* A zo ganin evurus en o eternite,
* N’ankoueet ket e c’hallan, widoc’h burzud dispar !
* Bean ganec’h ha gante en Nenv hag en douar.
* — O Jezuz, trugare d’ec’h, selaou a rin ho mouez ;
* Alïesoc’h me deuio d’ho kât, a c’houdevez,
* Rak c’houi, hepken, o ma Mestr, c’hall magan ma c’halon,
* Derc’hel enni karante peurbadus ha gwirion.
* Ganec’h me a vo krenvoc’h ewit stourm ouz ar bed,
* Ganec’h ’kavin levenez, ganec’h ’m o doan ebet,
* Ha pa vo gant ar maro sklaset ma muzello,
* ’N eur vervel e larin c’hoaz, ma Jezuz, hoc’h hano !
# Kleier an Aviel

| ◄ Ar vuez zantel | Kleier an Aviel | Jesus refuj ar pec’her ► |
* 1. Kleier ’n Aviel a zon
* War douar, euz mor da vor
* Ho kaera gras ’vit peb Breton !
* Ho c’hlever ive ’n Arvor.
* En ho iez e leront:
* ’N’euz Doue karet ’c’hanomp
* Zon ha brala krenv a reont
* E vomp euruz rnar keromp.
* O kleier! zonet kre
* Ar c’helou mad en Arvor
* Ha zalvet vo neuze
* Nep dezhan roio digor.
* 2. Kleier ’n Aviel hor fed
* Da eur pred fichet d’an holl
* Hastomp eta dezhan monet
* Hag en em lakat euz taol.
* Krist eo bara ’r vue
* Debr out-han, den marnaonet
* Ruz gant da bec’hejou out-te
* Net ’vel gloan gwen vi laket.
* O kleier! etc.
* 3. Kleier ’n Aviel lavar:
* Vezo prest zerret an or
* Dre ze kement kalon digar
* Euz a holl dud an Arvor.
* Vano er meaz ar gont,
* Privet a veuziou Doue
* En diaveaz lezet vefont
* Ha kollet vo ho ine.
* O kleier! etc.
* 4. Kleier ’n Aviel joaus
* Hor fed ni, Bretoned ker
* Da vonet da gavet Jesus,
* Pehini eo hor Zalver.
* Hep dale silaouomp
* Eur beden zo ken tener
* Hag eurus er gloar e vefomp
* Eun deiz gant hon Dasprener.
* O kleier! etc.
# Klemmeu er barh koh é verùel

| ◄ Er Chistr neùé | Klemmeu er barh koh é verùel | Soñnen Helen  ► |
* 1. Spiet em es én hentig don en Ankeu é valé,
* Geton é linsél guen hag é falz didruhé.
* 2. Hag ean en des dizoleit d’ein e tosta d’en termen
* Ma vou ret dilézel guerzenneu ha télen.
* 3. Diléz embér er geh télen en des me sekouret,
* De gañnein gloér d’em bro, de Vreih-Izél karet.
* 4. Pel erhoalh guir é ’m es kleuet er mor bras é kornal,
* Hag en éned bourus ér hoédeu é kañnal.
* 5. Er gohoni en des, un dé, dichennet ar mem blèu
* Hag é mant a houdé ker guen avèl rèu.
* 6. Pe vé guélet ur huéen seh e vé bean diskaret :
* Ha mé kent ma vou pel d’er marù é vein falhet.
* 7. Pe n’em behé nameit kuitat er bed get é ardeu,
* Ne vehen ket guélet e skuill kalz a zareu ;
* 8. Mes un dra-ral e garg, siouah ! me halon a ankin ;
* Me zélen ne son mui nameit tonnieu begin.
* 9. Guélet e hran bugalé Breih e tout de vout digas,
* Digas doh ou Mam-goh, doh Breih karet, allas !
* 10. Dispriz e hrant ou Fé, ou iez ha kizieu ou zadeu ;
* Dilézel e hrant memb Sent koh ha pardonieu.
* 11. Ne hrant mui dalhmat meit goapat hun soñnenneu ken koant :
* Pozeu dihaill Bro-Gal én ou leh e ziskant.
* 12. Hoarhein e hrant, tud divergont ! pe gleuant ou Barhed :
* Taliézin, mestr keh, ’dan hon sam doar ouilet…
* 13. Ret vou d’ein enta, kent merùel, rein dehé me malloh ;
* Perak nen doh hui deit, o marù, d’em hlask koursoh ?
* 14. Galuet bean er barh diskonfort, men Doué, d’hou ranteleh,
* Chuéh on ’huélet bamdé treisein mem Broig keh…
L. H.
# Kân, Barz yaouank

| ◄ Ma c’houlmig | Kân, Barz yaouank | Ma dousig koant ► |
Da G. ar Rumeur « Mathaliz ».
* Dindan eun derven goz, da zerr-noz ankeniet,
* E klevis eur vouez tener o laret :
* Diskan
* Kân, kân,
* Barz yaouank, bez seder,
* Kân da Zoue, da zousig, da vro gaer,
* Kân,
* Hag an evurusted
* Ebarz da kalon a vevo bepred !
* Me, eme ar vouezig, eo ine Breiz-Izel,
* A lavar d’it dre hirvoud an avel :
* Na gemer ket trubuilh, nebeutoc’h c’hoaz anken ;
* Neb a ren tud a dle bezan laouen…
* Ha petra a c’hallfe ober d’it poan-spered ?
* D’it ar vue a vezo skanv meurbed.
* Evit se, bez doujus da Zoue da Dadou,
* War-zu an Nenv tro bepred da zellou !
* Mar teu d’it hirvoudi o vezan da unan,
* Klask unan all da lodenni da boan…
* Eus a greiz da galon, kar ela eun dousig,
* Bevet goude, turzunel hag eostig !
* Neuze ar vuegez a vo dudiusoc’h,
* Da zaou ar bec’h a zo dalc’hmad skanvoc’h…
* Chom da veva en Breiz, na gwita ket da vro ;
* E-tal da gavel gortoz ar maro…
* Da Vro he deus ezom — lak ze start en ez penn —
* Kalon d’he c’harout, diouvrec’h d’he difenn !
* Kerz eta, Barz yaouank, ha zent ouz ma c’hentel,
* Kentel e ro eur vam vad d’he bugel…
* Evelse e kavi plijadur en pep lec’h,
* Bale bro, c’hoarz, bez laouen, bez dinec’h !
# Kêr-Rolland e Brenniliz

| ◄ Mignoniez | Kêr-Rolland e Brenniliz | Picrel goz o keuneuta ► |
D’am c’henvrôad Yann Saliou.
* Kêr Rolland, o kêrig, sonj ho peus eus an deiz,
* Eun abardaez evel na gavin ken e Breiz,
* E teuas d’am ambroug bete hent va farrez
* Eur plac’hig skanv ha flour, flamm ’vel ar Wirionez,
* A luc’he he lagad e-giz eur stereden,
* A ruilhe war he c’hein rodellou bleo melen ?
* Dic’houzvez a zafar ha pell diouz ar gevier,
* Genel ha beva ’rês e c’houez al lanneier,
* Bleunenn menez Arre soun ha soubl, krennardez,
* ’N he stumm, en he giziou, eur wir Gernevadez.
* Bale a rên ganti a-hed ar menez Gwenn,
* Luskellet dre he mouez, goustad, pleget va fenn,
* ’Pad ma koueze warnomp bannou heol Gwengolo
* A roudenne al lann a liou hanter-varo,
* Ma seblante plega d’ober d’ei allazig
* Bodou brug ha raden, kouls bras ha bihanik.
* — « Karantez eun devez ! » — ’zonjen ’n eur gimiadi,
* Hag e wasken he dorn ’barz ma tec’hen diouti.
* Mui n’he gwelis,
* O tra griz !
* A-boan he doa
* Seitek vloa.....
* Paouez, va fluenn,
* En anken !
* Gouelvan a druez,
* Sav da vouez !…
* Tud ha traou a gaver ha na dlefent tremen,
* Met para war ar bed hep diskar na termen.
* Yaouank, me o c’hrede krouet evit padout,
* Beza atao karet, gallout atao karout !
* Alas ! en douar-man, zoken e pep buhez,
* Ne deus hep drouk-kemmesk eun eur a levenez.
# La Belle Catoise (Duhamel)

Oberennoù damheñvel pe handelvoù all zo ivez, gwelout La Belle Catoise.
| ◄ Fantig Montfort | La Belle Catoise | Kloarek Plourin ► |
* Me meus eur blaneden galet,
* Mar ’neus krouadur war ar bed.
* Ma mam pa devoa ma ganet,
* D’eur forest vras ’deus ma c’haset.
TRADUCTION. — J’ai une étoile cruelle, — Si une créature en a au monde. — Quand ma mère m’eût fait naître, — Dans une grande forêt elle me porta.
Chanté par Marguerite Philippe, Pluzunet. Phono F. Vallée (Fac. des L., Rennes).
# Labouramb aveid hum salvein

| ◄ En dé zou caër | Labouramb aveid hum salvein | Hum bressamb d’hobér ► |
* Labouramb aveid hum salvein,
* Nag æsset-é d’en nemb e gar !
* N’hum sourciamb a nitra quin,
* N’hun nès quin affær ar en doar (bis).
* Ma n’hum salvamb, ma n’hum salvamb,
* Chongeamb erhat,
* Nitra ne hramb é labourat (bis).
* Mar manquér er salvedigueah,
* Péh ur hol e hrér ! péh dommaj !
* Col e hrér Doué, é ranteleah :
* En ihuern e vé eit partaj (bis).
* Ma n’hum salvamb, etc.
* Petra-é gouni ol er bed,
* Mar dér a col en inean peur !
* Ha hoah de jamæs, mar bé ret,
* Losquein én ihuern, péh maleur (bis) !
* Ma n’hum salvamb, etc.
* Nitra ne vérit hur sourci
* Nameit er vuhé éternel ;
* Ol er rest e zou un hoari
* Hag é gùirioné bagatel (bis),
* Ma n’hum salvamb, etc.
* Aveid ol un éternité,
* E vér eurus pé miserabl :
* Ah ! spontusset ur huirioné !
* Ne rant-hi er bed disprisabl (bis),
* Ma n’hum salvamb, etc.
* Ag er huirioné-men, groeit t’emb,
* O men Doué ! hur bout chonj hemb cess :
* Ah ! groeit, m’hou pèd, m’hum salvehemb,
* Coustet e goustou, dré hou cræç (bis),
* Ma n’hum salvamb, etc.
* M. Le Diot.
# Krog an tan

| ◄ D’it, va mamm | Krog an tan | Tristidigez ► |
* Krog an tan en hor c’halonou,
* Ha savet uhel ar flamm,
* Deuz ar paour betek an aotrou,
* Na n’euz gret nemed eul lamm.
* War e alar, al labourer,
* En e gastell ar markiz,
* Ar soudard hag ar barz kaner,
* An artizan, ar bourc’hiz,
* ’Deuz santet souden o toned, gant eur gwir fourrad avel,
* Nerz an tan spontuz o redeg, ebarz hentchou Breïz-Izel.
* Santet o deuz o paseal, alan dêvuz an tan gwall,
* Rag ar bobl a zo war vale, klevit aneï o iudal !
* Krog an tan en hor c’halonou,
* Roc’hal a ra en hor c’hreïz,
* Dishual eo hon armeou,
* Oll war zao, vid difenn Breïz !
* Dreist ar menez, gant ar blenen,
* Klevit an drouz o tonet,
* An douar gren, an traïtourien,
* A zo breman strafuillet.
* Rag re Arvor, ha re Arre zo o tisken an hentchou.
* Klevit ’ta ar spont o redeg, gant aon rôk trouz o boutou !
* Henvel euz ar mor braz diroll, ar bobl a Vreiz dinasket,
* Ielo dinec’h ha gloriuz, gant he chadennou torret !
* Krog an tan en hor c’halonou,
* Er palez vel el lochen,
* Dorn ouz dorn, eman an dudou,
* O sevel breman o fenn.
* War an tan, c’houezit hep anken,
* Hor breudeur zo war ziwall,
* Breiz a zo vel eur bern raden,
* Lezit an tan da strinkal !
* Mouez ar gwad a zo o kana, ar gwaziou zo o virvi.
* Silaouet aneï da gelenn, honnez morse na fazi.
* Hor bro goz a zo dihunet, tolet he deuz he mantell,
* Oll war zao evit he difenn deuz an enebour marvel !
* Krog an tan en hor c’halonou,
* War zao paotred ha merc’hed !
* Koz ha iaouank peoc’h d’hor c’hlemmou,
* An naskou a zo dêvet !
* An tan flamm na ve ket lazet,
* Tolet traou kreiz an tantad,
* Pe na vemb morse dieubet,
* Krog an tan ! War zao, Breizad !
# Kutuilh bleun

| ◄ Klemmou ar Barz koz | Kutuilh bleun | War ar ster ► |
Da Gloarek-ar-Wern (an Aotro Clerc, Gwengamp).
* Em amzer gollet me a blij d’in
* Redek a-dreuz d’ar parkeier,
* War ar yeod, karget a c’hliz-mintin,
* Dindan lagad an heol seder ;
* Neuze e c’hallan ma-unanig,
* Mont ha dont evel a garan
* Ha chilaou mouez drant al lapousig
* O kana eur zon ar vravan…
* Neuze, war ribl ar gwinojennou,
* Pe a hed ar waz o tremen,
* Dinec’h, e kutuilhan bleuennou,
* Bleuennou koant vit ma zelen ;
* Bleuennou dimeus ma Breiz-Izel,
* Leun a zouster hag a c’houez vad,
* Bleuennou hag a zeblant henvel
* Ouz glanded ar galon vreizad.
* Da gentan war eul lannek dispar,
* Goloet a c’herrek kousket,
* En eur vale… Oh ! na me a gar
* Kutuilh bleuniou lann alaouret !
* Ha dudiusoc’h a gavan pell
* Kutuilh, eus ma broïg Arvor,
* Ar vleuennig vruk a garan well,
* Rak hi eo bleuen an Envor !
* Gant bleuniou bruk, lann, ha re valan,
* Bleuniou ar parkou, ar prajou,
* Bleuniou kaer, dister, braz ha bihan,
* Kavet ganin a vriajou…
* E tistroan d’ar ger, evurus,
* Ha neuze, leun a levenez,
* Dimeus ma bleuennou niverus
* E ran eun dibab gant evez…
* Warlec’h an dibab e ran gante
* Eur gaer hag eur goant a vokad,
* Ha hennez a ginnigan goude
* A greiz kalon d’eur mignon mad ;
* Ar bokad-se a ve, peurvuian,
* Eur zon pe eur werzig tener
* En pehini ar sonjou gwellan
* A ve ive, d’o stum, bleun kaer :
* D’ac’h ar pezig-man, Kloarek-ar-Wern,
* O teurvezet hen digemer :
* Ma bleuniou zo bet klasket a vern
* Dre ar c’hoajou, al lanneier ;
* Da laret eo ’refont plijadur
* Ha d’ho spered ha d’ho kalon,
* Dre-ze o lezan da vont, distur,
* Da laret de-mad d’am mignon !
# La Belle Catoise

Oberennoù damheñvel pe handelvoù all zo ivez, gwelout La Belle Catoise (Duhamel).
| ◄ Fantig Montfort | La Belle Catoise | Kloarek Javre ► |
Me ’m eus ur blanedenn galet, Mar ’n eus krouadur war ar bed.
 Ma mamm, pa defoa ma ganet, D’ur forest vraz d-eûs ma c’haset ;
 D’ur forest vraz, pell euz ma bro, Ha hi ba ma lezel eno.
 La Feuntenell a oa ganin, ’Zo he blanedenn ’vel m’ hini.
 Un ermit mad ’n eus bon c’havet, Hennes hen eûs hon instruet ;
 Hennes hen eûs hon instruet, Ken a oamp daouzek vloaz oajet.
 Pa oamp a daouzek vloaz oajet, Trezek ’r Russi ez omp bet et;
 Ez omp bet et trezek ’r Russi, Da boursu hon chanz hon anvoui.
 Bars ar Russi p’omp arruet, Ma brasa plijadur ’m eus kollet ;
 Ma brasa plijadur ’m eus kollet, Ha Feuntenell ez oa hanwet.
 Etre Paris hag ar Russi A zo brezel ha melkoni ;
 A zo brezel ha melkoni, Hag a zo holl balamour d’in.
 Ter rivier wad am eûs treuzet, Hag a zo holl war ma sujet.
 Bars en Paris p’on arruet, D’ serviji noblanz ’on bet êt ;
Daou gouvert arc’hant ’zo kollet, Hag a zo d’in-me tamallet ;
 Hag a zo d’in-me tamallet, Siouas ! d’ar maro ’z on barnet.
La Belle Catoise a lavare D’he frokuror, un dez a oe :
 — Ma frokuror, mar am c’haret, War ma fotanz a vo skrivet ;
 War ma fotanz a vo skrivet, Da welet ar maro am bô bet ;
 Ur re-bennag a arruo, A glasko revanch ma maro.
 La Belle Catoise a lavare D’he frokuror, un dez a oe :
 — Me n’ ioullan ket merwel fete, Ken ’pô komzet gant ar roue.
 — Tawet, la Belle, na oelet ket, Ewit fete na varwfet ket ;
 Warc’hoaz ar beure, pa vô de. Me a gomzo gant ar roue.
He frokuror a lavare D’ar roue, na p’hen salude :
 — Ni meump ur griminales barnet, Hi distruja na c’hellomp ket.
 Herve klewet he freposio, Ez eo c’hui, sir, hi delivro ;
 Ez eo c’hui, sir, hi delivro, La Belle Catoise eo he hano.
 Ar roue, pa hen eus klewet, Ter-gwez d’ann douar ê koûeet ;
 Ter-gwez d’ann douar ê koueet, Ar prokuror ’n eûs-han savet.
Hag ar roue a lavare, Neuze soudenn, pa divalle :
 — Kement kloc’h a zo er gêr-ma, Laket an-hê holl da vralla,
 ’Wit ma teuio ’r prosession D’ gerc’had la Belle euz ar prizon.
 — La Feuntenell, me ’wie mad As anvejenn euz da lagad.
 — La Belle Catoize, mar am c’haret, Ganen d’ar pales e teufet,
 Ha warc’hoaz, pa vô deut ann de, ’Vefomp unanet dirag Doue,
Kanet gant Marc’harid Fulup.
# Taulet ar me labour

| ◄ Un Æl e zischennas un dé | Taulet ar me labour | É ta en noz tihoel ► |
* Taulet ar me labour, ô men Doué, hou pennoh,
* Rac col e hrein me foén mar labouran hemb oh ;
* Reit enta nerh d’em horv, patiantæt d’em inean
* Eit ma vou me labour fréhus aveid en nean.
* ÉPAD EL LABOUR.
* Mab on d’un tad cablus, gronnet-on d’er péhèd,
* A men drougueu, allas ! me sant er bonnérded ;
* Mæs me houi é mant just ha me ven labourat,
* Rac m’er gourheménet hui-memb aveit me mad.
* Mar e mès rai liès guellet hou ç’offancein,
* Dré me foén ha labour me ven hum bunissein,
* Parreit, m’hou pèd, ne zei m’imur ha me hlêmeu
* D’em lacat hoah de gol er fréh a me foénieu.
* Er péh e ra d’ein nerh d’andur ol men drougueu
* Ha de glah pligein d’oh é creis me labourieu,
* E zou rac ma houyan e mès léh de hortoz
* Guet-n-oh eid recompanç én nean er gùir repoz.
* ARLERH EL LABOUR.
* Trugairé d’oh, men Doué, hou pout reit t’ein secour,
* Patiantæt ha nerh eit gobér me labour ;
* Mar e mès é nitra displiget d’hou Calon,
* Guet quæ ha guet anquin é houlennan pardon.
* J. G.
# Taulen ar skeudenno

| ◄ Taulen al lodenno | Taulen ar skeudenno | Taulen ar c’hanaouenno ► |